Document ID: 32006D0733

ODLOČBA KOMISIJE
z dne 27. oktobra 2006
o neobjavi sklicevanja na standard EN ISO 14122-4:2004 „Varnost strojev - Stalna sredstva za dostop do strojev - 4. del: Pritrjene lestve“ v skladu z Direktivo 98/37/ES Evropskega parlamenta in Sveta
(notificirano pod dokumentarno številko C(2006) 5062)
(Besedilo velja za EGP)
(2006/733/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive 98/37/ES Evropskega parlamenta in Sveta z dne 22. junija 1998 o približevanju zakonov držav članic o strojih (1) in zlasti člena 6(1) Direktive,
ob upoštevanju mnenja stalnega odbora, ustanovljenega v skladu s členom 5 Direktive 98/34/ES Evropskega parlamenta in Sveta z dne 22. junija 1998 o določitvi postopka za zbiranje informacij na področju tehničnih standardov in tehničnih predpisov ter pravil o storitvah informacijske družbe (2),
ob upoštevanju naslednjega:
(1)
Direktiva 98/37/ES določa, da se lahko stroji dajo na trg in v uporabo samo, če ne ogrožajo varnosti ljudi, domačih živali ali blaga, kadar so pravilno nameščeni, vzdrževani in uporabljeni za predvideni namen.
(2)
Kadar nacionalni standard, ki prenaša usklajeni standard, na katerega je bilo sklicevanje objavljeno v Uradnem listu Evropske unije, zajema eno ali več bistvenih zdravstvenih in varnostnih zahtev, določenih v Prilogi I k Direktivi 98/37/ES, se za stroj, izdelan v skladu s tem standardom, domneva, da izpolnjuje bistvene zahteve v zvezi s tem.
(3)
V skladu s členom 6(1) Direktive 98/37/ES je Francija vložila uradni ugovor v zvezi s standardom EN ISO 14122-4:2004, ki ga je 18. marca 2003 sprejel Evropski odbor za standardizacijo (CEN), sklicevanje nanj pa še ni bilo objavljeno v Uradnem listu Evropske unije.
(4)
Po preučitvi standarda EN ISO 14122-4:2004 je Komisija ugotovila, da specifikacije, določene v klavzuli 4.3.2 (Izbira vrste naprave za zaščito pred padcem) v povezavi s klavzulama 6.2 (Navodila za uporabo) in 6.3 (Označevanje), ne izpolnjujejo bistvenih zahtev 1.1.2(b) (Načela vgraditve varnosti), 1.5.15 (Tveganje zdrsa, spotikanja ali padca) in 1.6.2 (Dostop do delovnega mesta in servisnih mest) iz Priloge I k Direktivi 98/37/ES.
(5)
Posebno tehnična rešitev, navedena v standardu EN ISO 14122-4:2004 - zaščita pred padci - ne prepreči padca s pritrjene lestve. Samo omeji posledice padca in zahteva načrtno ukrepanje upravljavca, da uporabi osebno zaščitno opremo (OZO).
(6)
Zaščita pred padci ima več pomembnih slabosti. Prvič, pomeni pritisk za upravljavca. To lahko povzroči, da upravljavci in zlasti tisti, ki pogosto opravljajo vzdrževalne dejavnosti, ne uporabijo osebne zaščitne opreme (OZO) pred uporabo pritrjene lestve. Drugič, zaščita pred padci lahko povzroči sekundarna tveganja v primeru, da upravljavec pade in se udari ob pritrjene dele stroja ali naprave, če pod upravljavcem ni minimalnega prostora. Poleg tega mora biti ta neoviran prostor nujno večji od zaprtega območja, potrebnega za ogrodje. Tretjič, zaščita pred padci pomeni organizacijsko omejitev za družbe (upravljanje OZO, potreba po skladnosti med OZO in sistemom pritrditve). Ta omejitev lahko privede do okvar, ki lahko posledično povzročijo nesreče.
(7)
V nasprotju z bistveno zahtevo 1.1.2 (b) iz Priloge I k Direktivi 98/37/ES so v klavzulah 4.3.2, 6.2 in 6.3 standarda EN ISO 14122-4:2004 zahteve po celostnih zaščitnih ukrepih (ogrodje) obravnavane na isti ravni kakor tiste, ki so primerne samo za preostala tveganja (OZO).
(8)
Namen standarda, kakor je EN ISO 14122-4:2004, je obravnavati vidik varnosti v zvezi z širokim obsegom strojev, in ne s posameznimi primeri. Če za posamezno vrsto stroja bistvenih zahtev 1.1.2, 1.5.15 in 1.6.2 iz Priloge I k Direktivi 98/37/ES ni mogoče popolnoma izpolniti, lahko standard za navedeno vrsto stroja podrobno opredeli nadomestne ukrepe, ki jih je treba sprejeti.
(9)
Sklicevanje na standard EN ISO 14122-4:2004 se zato ne objavi v Uradnem listu Evropske unije -
SPREJELA NASLEDNJO ODLOČBO:
Člen 1
Sklicevanje na standard EN ISO 14122-4:2004 „Varnost strojev - Stalna sredstva za dostop do strojev - 4. del: Pritrjene lestve“ se ne objavi v Uradnem listu Evropske unije.
Člen 2
Ta odločba je naslovljena na države članice.
V Bruslju, 27. oktobra 2006

Labels: 3
7
1